24.2.2022
MT
Il-Ġurnal Uffiċjali tal-Unjoni Ewropea
L 45/1395 IL-KUMMISSJONI PROĠETTI PILOTA
KAPITOLU PP 01 — RIĊERKA U INNOVAZZJONI (ikompli) PP 01 22
(ikompli)
PP 01 22 01
(ikompli) Kummenti L-objettiv ġenerali ta' dan il-proġett pilota huwa li joħloq l-ewwel bażi ta' data pubblika tal-Unjoni ta' mudelli bbażati fuq il-bijoloġija umana u metodi li ma jinvolvux l-annimali, li jipprovdi aċċess miftuħ għall-komunità xjentifika, fost l-oħrajn lil evalwaturi tal-proġetti u kumitati għall-analiżi etika.
Fl-Unjoni ta' kull sena jintużaw madwar 10 miljun annimal fi proċeduri għar-riċerka u l-ittestjar , filwaqt li madwar id-dinja jintużaw madwar 200 miljun annimal.
Fl-2017, Ċentru ta’ Riċerka Konġunta tal-Kummissjoni - Laboratorju ta’ Referenza għall-Alternattivi għall-Ittestjar fuq l-Annimali tal-Unjoni Ewropea (DG JRC EURL ECVAM) (EURLECVAM) tad-DĠ JRC tal-Kummissjoni Ewropea, beda sensiela ta' studji biex janalizza mudelli disponibbli u emerġenti li ma jinvolvux l-annimali li qed jintużaw għar-riċerka f'seba' oqsma ta' mard: 1) il-mard tas-sistema respiratorja, 2) il-kanċer tas-sider, 3) l-immuno-onkoloġija, 4) l-immunoġeniċità tal-prodotti mediċinali terapewtiċi avvanzati, 5) id-disturbi newrodeġenerattivi, 6) il-mard kardjovaskulari u 7) l-awtoimmunità.
Fl-2020, l-ewwel żewġ studji (dwar il-mard tas-sistema respiratorja u l-kanċer tas-sider) ġew ippubblikati filwaqt li l-oħrajn huma mistennija li jsegwu fl-2021.
Minkejja dan l-isforz notevoli, din il-ħidma tinsab fil-periklu li ssir antikwata malajr, peress li ż-żieda rapida fl-għarfien hija akkumpanjata mit-tnaqqis fil-ħajja utli ta' dak l-għarfien.
Għalhekk, l-għan ta' dan il-proġett pilota huwa li tiġi żviluppata bażi tad-data awtomatizzata tal-intelliġenza artifiċjali (IA) li tiġbor u tistruttura l-mudelli li ma jinvolvux l-annimali li jintużaw għar-riċerka bijomedika.
Il-mudelli li ma jinvolvux l-annimali jikkorrispondu għal metodi in vitro bbażati fuq ċelloli tal-bniedem u tessuti maħdumin jew approċċi in silico li jużaw mudellar u simulazzjoni bil-kompjuter.
L-użu tal-IA għall-estrazzjoni mill-ġabra vasta ta' letteratura ppubblikata jippermetti l-ħolqien u ż-żamma ta' sors ta' għarfien aġġornat u tal-ogħla livell ta' żvilupp tekniku li jiġbor flimkien i-mudelli li ma jinvolvux l-annimali applikati għar-riċerka bijomedika.
Barra minn hekk, l-approċċ tal-IA se jippermetti l-iżvilupp ta' disinn u implimentazzjoni sostenibbli tal-pjattaforma, li jista' faċilment jinżamm minn parti terza u jkompli jiġi rfinut permezz ta' appoġġ ibbażat fuq il-komunità.
Bil-fehim u l-kondiviżjoni tal-informazzjoni dwar mudelli li ma jinvolvux l-annimali ta' suċċess fir-riċerka bijomedika, huwa mistenni li t-tranżizzjoni tal-komunità xjentifika lejn metodoloġiji bbażati fuq il-bijoloġija umana tiġi mħeġġa, iffaċilitata u potenzjalment aċċellerata.
Fil-fatt, l-użu ta' mudelli u metodi bbażati fuq il-bijoloġija umana huwa vitali biex tittejjeb ir-rilevanza tar-riċerka bijomedika, biex tissaħħaħ il-probabbiltà li r-riżultati jiġu tradotti għall-pazjenti u biex jitħaffef it-trasferiment tar-riżultati tar-riċerka fi prattiki kliniċi u tas-saħħa pubblika.
L-użu tal-IA huwa vitali għall-awtomatizzazzjoni u l-irkupru kosteffettiv tal-ammont enormi ta' data li se jkun meħtieġ biex jiġi żgurat li l-għarfien jibqa' aġġornat u attwali.
Fil-fatt, l-applikazzjoni tal-IA diġà wriet il-valur tagħha u spiss tintuża mill-istituzzjonijiet tal-Unjoni bħall-EFSA għall-awtomatizzazzjoni tax-xjenza bbażata fuq l-evidenza.
Objettivi: Fl-aħħar mill-aħħar, dan il-proġett pilota se jirriżulta fl-iżvilupp tal-ewwel bażi tad-data pubblika tal-Unjoni ta' mudelli li ma jinvolvux l-annimali bbażati fuq il-bijoloġija umana għar-riċerka bijomedika.
Dan se jinkiseb permezz ta’ dawn li ġejjin: — li jingħaqdu r-riżultati tas-seba' studji eżistenti mill-EURL ECVAM tad-DĠ JRC biex tinħoloq bażi tad-data inizjali. — li dawn ir-riżultati jiġu applikati biex jiġi permess it-taħriġ ta' algoritmu msaħħaħ bl-IA li se jkompli jarrikkixxi l-bażi tad-data u jiżgura li tinżamm aġġornata. — li jitfasslu aktar integrazzjonijiet biex titwessa' l-bażi tad-data biex tinkludi l-mudelli li ma jinvolvux l-annimali għal mard ieħor tal-bniedem. — li tiġi żviluppata interfaċċa web faċli għall-utent biex tiffaċilita t-tiftix pubbliku tal-kontenut u tippermetti l-iffiltrar għall-mudelli li ma jinvolvux l-annimali għal mard speċifiku tal-bniedem.